79. schôdza NR SR - 3.deň - B. popoludní
Dátum: 2022-12-12
Poslanec: Sulanová, Magdaléna (-)
Druh vystúpenia: Vystúpenie v rozprave

76. Ďakujem pekne za slovo. Moje vystúpenie nebude o menách, nebudem nikoho osobne ani urážať, ani invektívne napádať, moje vystúpenie je o hodnotách. Vláda, ktorá prevzala moc po voľbách v roku 2020, a je úplne jedno, či bol jej predsedom Igor Matovič, alebo Eduard Heger, nie je to o tom, lebo títo dvaja páni si len formálne vymenili stoličky. To na smerovanie vlády nič nemenilo. Táto vláda sa, bohužiaľ, v očiach občanov a voličov úplne zdiskreditovala už v roku 2020 tzv. protipandemickými opatreniami. Šikanovaním, ponižovaním občanov, porušovaním ich základných ľudských práv a slobôd, likvidáciou živnostníkov. Počas pandémie nebol daný priestor odborníkom, len zaplateným pseudoodborníkom, opatrenia sa prijímali politicky, s nezmyselnými akciami ako plošné testovanie, pri ktorom sa nakazilo gro občanov, pričom vláda nezabezpečila kvalitné testovacie materiály, ďalej nezmyselné a neopodstatnené lockdowny, neliečenie pacientov nakazených vírusom SARS-COVID-19, nútením občanov rôznymi formami a vydierania, formami vydierania k zdraviu a život ohrozujúcemu očkovaniu inovatívnymi vakcínami s geneticky modifikovanými organizmami, ktoré predstavujú vysoké riziko pre ľudské zdravie aj pre životné prostredie. Tvrdili, že vakcína oslobodzuje, a oklamali občanov. Používanie vakcín s GMO, to znamená s geneticky modifikovanými organizmami, je v rozpore so zákonom č. 151/2002 Z. z. v znení neskorších predpisov. Nevytváraním nemocničných kapacít, ale rušením štandardných nemocničných oddelení a na ich úkor zriaďovanie covidových oddelení v čase pandémie malo za následok rušenie operácií a tým ohrozenie životov mnohých pacientov. Vláda svojou nečinnosťou ohrozila Ústavou Slovenskej republiky garantovanú zdravotnú starostlivosť pre občanov a nehovoriac už aj o nezmyselnom rozdávaní helikoptérových peňazí. Toto všetko má za následok odvetvovú hyperinfláciu, prehlbovanie deficitu, ktorý nemá v histórii Slovenskej republiky obdobu, a následkom toho ochudobnenie obyvateľstva. Svojím pasívnym prístupom a pritakávaním zahraničným lobistickým skupinám, ktoré zemný plyn a aj elektrinu vyrobenú v našich elektrárňach predávajú našim spotrebiteľom za násobky odbytových cien, pričom cenový rozdiel prostredníctvom energetických búrz plynie zahraničným finančným skupinám, toto všetko prispelo k zdražovaniu elektriny, pohonných hmôt a plynu. Súčasná reakcia vlády na energetickú krízu prišla už, bohužiaľ, neskoro. Vláda ohrozila bezpečnosť štátu, keď darovala prostriedky protivzdušnej obrany cudziemu štátu a nezabezpečila nové technické prostriedky, čo je krajne nezodpovedné a nebezpečné. Spoliehať sa na to, že druhé štáty nám zabezpečia ochranu, je diletantstvo. V rusko-ukrajinskom konflikte vláda podporuje vojnu, zbytočné zabíjanie ľudí, zaťahuje Slovensko do vojnových akcií a nehľadí na záujmy občanov Slovenskej republiky, znižuje ich životnú úroveň na úkor ziskov vojenského priemyslu, predovšetkým amerického a zahraničných monopolov. Vláda povolila vojenskú okupáciu Slovenska, keď podpísala ponižujúcu zmluvu o obrannej spolupráci s hegemónom na to, ktorá tiež prispela k vojenskému konfliktu na Ukrajine. V dôsledku tejto vlastizrady bude Slovensko finančne neúmerne zaťažené a zmení sa na výcvikovú vojenskú základňu cudzích armád, čím sa stane jedným z prvých cieľov v hroziacej atómovej vojne. Vláda sa venuje výhradne politikárčeniu, trápnemu okydávaniu a urážaniu opozície vracaním sa stále do minulosti, ale pritom nerieši súčasné naliehavé hospodárske problémy občanov Slovenskej republiky. Zaju... zaujíma ju predovšetkým len to, aby v dostatočnom predklone plnila príkazy Európskej únie. Koniec koncov náš premiér Eduard Heger to minulý týždeň vo štvrtok pred nami poslancami asi nešťastným vyjadrením vlastne potvrdil. Povedal, že sme proeurópska a proukrajinská vláda, až ma zamrazilo, keď som toto počula. A kde je Slovensko? Ale občania Slovenskej republiky chcú proslovenskú vládu, a nie vládu, ktorá slúži cudzím no... mocnostiam. Preto táto vláda musí byť odvolaná a to si želajú občania Slovenskej republiky. A my ich zástupcovia, ktorí sme občanmi boli do parlamentu zvolení, čiže sme ich zástupcovia, sme povinní túto ich vôľu plniť. Ďakujem za pozornosť.